གང་གི་ཐུགས་ནི་སྙིང་རྗེས་དབང་གྱུར་པས།།གཞན་གྱི་དོན་དུ་དབུ་ཡང་སྦྱིན་བཟོད་པའི།།སྐྱོབ་པ་མཚུང
མེད་ཐུབ་ཆེན་ལྷ་ཡི་ལྷས།།བདག་དང་འགྲོ་བའི་ཤེས་རྒྱུད་བྱིན་གྱིས་རློབས།།དེ་ཡང་དེང་སང་གི་དུས་འདི་ན་བདག་ལྟ་བུའི་བླ་གཟུགས་འདུ་གསུམ་སྤྱོད་པ་ལའང་།།འདྲི་ཕྱིའི་སྐྱབས
ཡུལ་དུ་བཟུང་ནས།།འདི་དང་ཕྱི་མར་ཕན་པའི་ཐབས་སུ་ཇི་ལྟར་བྱས་ན་དགའ་ཞེས་འདྲི་བ་རྣམས་ལ།།གནས་དུས་དང་བསྟུན་པར་ཕན་པའི་སེམས་ཀྱིས་ཀུན་ནས་བསླང་སྟེ་བདེ་བར
གཤེགས་པའི་བཀའ་ལུང་ཚད་མ་དཔང་པོར་བཞག་ནས་ཅུང་ཟད་བརྗོད་ན།མདོ་དྲན་པ་ཉེར་བཞག་ལས།དགེ་བ་ལས་ནི་བདེ་བ་འཐོབ།།མི་དགེ་བ་ལས་སྡུག་བསྔལ་འབྱུང་།།དེ
ལྟར་དགེ་དང་མི་དགེ་བའི།།ལས་ཀྱི་འབྲས་བུ་གསལ་བར་སྟོན།།ཞེས་དང་།དཀོན་བརྩེགས་ལས།ཅི་འདྲ་བ་ཡི་ལས་བྱས་ན།།རྣམ་པར་སྨིན་པ་དེ་འདྲར་འགྱུར།།བསྐལ་པ་བྱེ།།

བ་བརྒྱར་ཡང་ནི།།དེ་ནི་ཅུང་ཟད་འགྱུར་བ་མེད།།ཅེས་གསུངས་པས་འཇིག་རྟེན་ན་བདེ་བ་དང་སྐྱིད་པ་ཕུན་སུམ་ཚོགས་པའི་དཔལ་ཇི་སྙེད་གཅིག་མཆིས་པ་ཐམས་ཅད
ལེགས་སྤྱད་དགེ་བའི་རྒྱུ་ལས་བྱུང་ཞིང་།སྡུག་བསྔལ་དང་ཡིད་མི་བདེའི་ཚོར་བ་ཇི་སྙེད་མཆིས་པ་ཀུན་ཉེས་སྤྱོད་མི་དགེ་བའི་འབྲས་བུར་སྤྱིར་ངེས་ནུས་ཤིང་།བྱེ་བྲག་ཏུ་འཕགས་པ་ཀླུས
མཛད་པའི་རྨི་ལམ་ཡིད་བཞིན་ནོར་བུར།འདི་ལྟར་ཕན་དང་གནོད་པ་བྱས་པ་ལས།།བདེ་བ་དང་ནི་སྡུག་བསྔལ་ཚད་མེད་པ།།གཉིས་ཀའི་རྒྱུ་རུ་འགྱུར་བ་དེ་ཡི་ཕྱིར།།སེམས་ཅན
རྣམས་ནི་བདག་གི་བླ་མ་ཡིན།།འདི་ཉིད་ལ་ནི་གསོད་དང་འཆིང་པ་དང་།།བརྡེག་དང་བ་སྡིག་སོགས་སྡུག་པ་སྔལ་མྱོང་བ་གང་།།དེ་ནི་སེམས་ཅན་འཚོ་བའི་འབྲས་བུ་ཞེས།།བདེ་བར
གཤེགས་པ་རྣམས་ཀྱིས་བཀའ་སྩལ་ཏོ།།གཟུགས་དང་ནད་མེད་དག་གིས་གནོད་པ་དང་།།ཕོངས་དང་རིགས་ངན་ཚེ་ནི་ཐུང་བ་དང་།།ཆུང་མ་ཤི་དང་ལོང་བར་འགྱུར་བ་ཉིད།།སེམས
ཅན་གནོད་པ་བྱས་པའི་འབྲས་བུ་ཡིན།།མནར་མེད་པ་ཡི་བར་གྱི་ངན་སོང་གི།།གནས་སུ་སྡུག་བསྔལ་སྣ་ཚོགས་མྱོང་བ་གང་།།དེ་དག་ཐམས་ཅད་རང་གི་ཉེས་པ་ཡིས།།སེམས་ཅན

རྣམས་ལ་གནོད་པ་བྱས་པས་ཡིན།།གང་ཞིག་འདི་ཉིད་ལ་ནི་མཆོད་བྱས་མཆོད།།གྲགས་དང་ཡིད་འོང་ནོར་རྣམས་ཐོབ་པ་དག།ཡིད་འོང་ཡིད་དུ་མི་འོང་སེམས་ཅན་ལ།།མངོན།།
པར་མི་འཚེ་བ་ཡི་སྒོ་ནས་སོ།།ནད་མེད་པ་དང་རིགས་ནི་ཕུན་སུམ་ཚོགས།།གཟུགས་མཛེས་པ་དང་ཚེ་རིང་དབང་ཕྱུག་དང་།།ནོར་ལ་སོགས་དང་ཆུང་མ་སྦས་པ་ནི།།སེམས་ཅན་ཕན
པ་བྱས་པའི་འབྲས་བུ་ཡིན།།སེམས་ཅན་རྣམས་ལ་དགའ་བར་བྱེད་པ་ཡིས།།རྒྱལ་སྲིད་རྒྱལ་སྲིད་ཆེ་དང་ཡང་དག་གོ།།རྒྱལ་སྲིད་འཁོར་ལོས་སྒྱུར་བ་མཆོག་ཉིད་དང་།།དབང་པོའི
གནས་ནི་འཐོབ་པར་འགྱུར་བ་ཡིན།།སྐྱེས་བུ་སེམས་ཅན་ཕན་པར་བྱེད་པ་ཡིས།།སངས་རྒྱས་གོ་འཕང་ཡང་ནི་ཐོབ་འགྱུར་ན།།གང་ཞིག་སྙིང་པོ་མེད་པ་དམན་པའི་ལྷ།།ཐོབ་པ
འདི་ལ་ངོ་མཚར་ཅི་ཞིག་ཡོད།།ཅེས་གསུངས་པ་ལྟར།།ཚེ་འདིར་ཡང་ཚེ་ཐུང་ཞིང་ནད་དང་གནོད་པ་མང་བ།།དཔལ་དང་གྲགས་པ་ཉམས་པ་སོགས་མི་འདོད་པ་མཐའ་དག་དང་།།
ཕྱི་མར་ངན་འགྲོ་མནར་མེད་ལ་ཐུག་གི་བར་གྱི་འཇིགས་པ་དང་ཆུད་པ་མཐའ་དག་ནི་སེམས་ཅན་ལ་གནོད་པ་བྱས་པའི་འབྲས་བུ་ལགས་ཤིང་།།ཚེ་འདིའི་བདེ་ཞིང་སྐྱིད་པ་དང་ཕྱི་མ་སངས་།

རྒྱས་ཀྱི་ས་ཡི་བར་གྱི་བདེ་བ་དང་ལེགས་པ་མཐའ་དག་སེམས་ཅན་ལ་ཕན་པ་སྦྱིན་པའི་འབྲས་བུར་ངེས་པས།རྗེ་བཙུན་དམ་པ་སངས་རྒྱས་ལ།དྲུང་པ་གཟི་རྣ་ཅན
གྱིས་གདམས་ངག་ཚིག་གཅིག་གིས་ཆོག་པ་ཞུས་པས།དྲུང་པ་རང་ཇི་ལྟར་འདོད་པ་དེ་སེམས་ཅན་ལ་སྦྱོར་ཅིག་ག་སུངས།དེ་ལྟ་ནའང་དེང་སང་ནི་སྙིགས་མར་སྤྱོད་པའི་ཆོས་ལུགས
ལྷག་པར་བདོ་བ་དང་ནག་ཕྱོགས་ཀླ་ཀློའི་ཁ་ཟེར་གྱིས་ཁྱིམ་པ་རྣམས་ལྟ་ཅི་སྨོས་ཏེ་ར་རབ་ཏུ་བྱུང་བ་རྣམས་ནས་ཀྱང་དངོས་བརྒྱུད་ནས་སེམས་ཅན་གྱི་སྲོག་ལ་འབབས་པ་ལའང་ཉེས་སྐྱོན་དུ་ཆེར་མི
འཛིན་པ་འདི་ནི་བསྟན་པའི་མཐའ་ལ་ཐུག་པའི་རྟགས་ཏེ་འཕྲལ་དང་ཡུན་གྱི་བདེ་བ་གཏན་དུ་རླག་པར་བྱེད་པ་ལ་འདི་ལས་ཚབ་ཆེ་བ་གཞན་གང་ཡང་མ་མཐོང་སྟེ།སྦྱིན་པའི་ལར་ཕྱིན
བསྟན་པའི་མདོ་ལས།མངལ་ན་གནས་པ་ཡན་ཆད་ཀྱང་།།ཀུན་ལ་སྲོག་ནི་སྡུག་པའི་ཕྱིར།།བདག་གི་སྲོག་ཕངས་གང་ཡིན་པ།།དེ་ནི་སྲོག་ཆགས་གསོད་མི་བྱེད།།ཅེས་དང་།ཚེ
མཐའི་མདོ་ལས།བ་ལང་ར་ལུག་མ་ཧེ་དང་།།རི་དྭགས་བྱ་གག་ཕག་རྣམས་དང་།།དེ་བཞིན་སྲོག་ཆགས་གཞན་གསོད་པ།།བསྡུས་འཇོམས་དག་ཏུ་སྐྱེ་བར་འགྱུར།ཞེས་དང་།།

དྲན་པ་ཉེར་བཞག་ལས།སེམས་ཅན་གཅིག་གི་སྲོག་བཅད་ན་བར་གྱི་བསྐབ་པ་གཅིག་ཏུ་སེམས་ཅན་ཉི་ཚེ་བའི་དམྱལ་བར་གནས་པ་དང་།ཕྱུགས་བསད་པའི་མཆོད་སྦྱིན་བྱས་ན་མུན་པ་ཆེན
པོའི་དམྱལ་བར་སྐྱེ་བར་གསུངས་པ་སོགས་ལུང་མཐའ་ཡས།།དེ་ཡང་རང་གིས་བསད་པ་དང་།གཞན་ལ་གསོད་དུ་བཅུག་པ་གཉིས་རྣམ་སྨིན་མཉམ་སྟེ།མཛོད་ལས།དམག་ལ
སོགས་པ་དོན་གཅིག་སྟེ།།ཐམས་ཅད་བྱེད་པ་པོ་བཞིན་ལྡན།།ཞེས་གསུངས།རབ་ཏུ་བྱུང་བའི་ཕྱོགས་ཡིན་ན་ནི་དགེ་སྦྱོང་གི་ཆོས་ལས་ཀྱང་ཉམས་པར་འགྱུར་སྟེ།ཇི་སྐད་དུ།།
སངས་རྒྱས་འཇིག་རྟེན་ཕན་བརྩོན་པའི།།ཆོས་ནི་འཚེ་བ་མེད་པ་ཡིན།།དེ་ལ་ཡིད་བརྟན་དེའི་རྗེས་ཞུགས།།དེ་ཡང་འཚེ་བ་མེད་པར་བརྗོད།།ཡུན་རིང་ཕན་པའི་བྱ་བ་མཛད།།དེ་ལས།།
བྱང་ཆུབ་ཐོབ་གྱུར་ནས།།རྟག་ཏུ་འཚེ་མེད་ཕན་པར་སྤྱོད།།འཁོར་ལའང་ཕན་པ་བརྩོན་པར་འདམས།།བྲམ་ཟེའམ་ཡང་ན་དགེ་སྦྱོང་ནི།།གཞན་གྱི་ཐོས་པའི་ཚིག་ལ་ཡང་།།
འདིས་གནོད་བྱས་པའི་ཚུལ་ཡོད་མིན།།ཀུན་ཏུ་དགེ་བའི་ངང་ཚུལ་འདིའོ།།ཞེས་དང་།ཁྱད་པར་འཕགས་བསྟོད་ལས།སེམས་ཅན་གསོད་པར་བྱེད་པ་གང་།།འཇིག་རྟེན་པ་ཡི

ཆོས་སུ་འཚལ།།ཁྱོད་ཀྱིས་བསྟན་ལ་དེ་དག་སྨད།།གང་ཞིག་སྲོག་ཆགས་ལ་རྟག་གནོད།།དེ་ལ་ཆོས་ཉིད་ག་ལ་ཡོད།།གཙོ་བོ་ཁྱོད་ཀྱིས་རང་ཉིད་ཀྱི།།སྲོག
གིས་སེམས་ཅན་ལེགས་པར་བསྲུང་།ཞེས་དང་།འདུལ་བ་ལས།རབ་ཏུ་བྱུང་བ་གཞན་ལ་འཚེ་བ་དང་།།གཞན་ལ་གནོད་པ་དགེ་སྦྱོང་མ་ཡིན་ནོ།།ཞེས་གསུངས་ཤིང་།བསམ
སྦྱོར་གྱིས་དངོས་སུ་གསོད་པ་ལྟ་ཅི་བརྒྱུད་ནས་གནོད་པར་འགྱུར་བའི་རྩྭ་དད་ཆུ་ཙམ་ལའང་ལོངས་སྤྱོད་པར་སྟོན་པ་མཆོག་གིས་རྗེས་སུ་མ་གནང་ངོ་།།ཐུན་མོང་དུ་སྐྱབས་སུ་འགྲོ་བའི
བསླབ་པ་དང་ཡང་འགལ་ཞིང་སྐྱབས་ཀྱི་དམ་པ་སངས་རྒྱས་ཀྱང་མཉེས་པར་མི་འགྱུར་ཏེ།སློབ་དཔོན་ཆེན་པོ་བི་མ་ལས།སྐྱབས་གསུམ་དང་པོའི་བསླབ་བྱ་ནི།།གནོད་སྦྱིན་མི་བརྟེན
ཕྱག་མི་འཚལ།།གཉིས་པ་སེམས་ཅན་ཐམས་ཅད་ལ།།འཚེ་བ་སྤང་ཞིང་བརྩེ་བར་བྱ།།གསུམ་པ་བདག་དང་གཞན་གྱི་ཡུལ།།སྡིག་པ་ཅན་དང་འགྲོགས་པ་མིན།།ཞེས
གསུངས་ཤིང་།རྒྱལ་སྲས་ཞི་བ་ལྷས།གང་དག་བདེ་བས་ཐུབ་རྣམས་དགྱེས་འགྱུར་ཞིང་།།གང་དག་གནོད་ན་མི་དགྱེས་འབྱུང་འགྱུར་བ།།དེ་དག་དགའ་བས་ཐུབ་པ་ཀུན་དགྱེས

ཤིང་།།དེ་ལ་གནོད་པས་ཐུབ་ལ་གནོད་པ་བྱས།།ཇི་ལྟར་ལུས་ལ་ཀུན་ནས་མེ་འབར་བ།།འདོད་པ་ཀུན་གྱིས་ཡིད་བདེར་མི་འགྱུར་བ།།དེ་བཞིན་སེམས་ཅན་གནོད་པ་བྱས་ན་ཡང་།།ཐུགས
རྗེ་ཆེ་རྣམས་དགྱེས་པའི་ཐབས་མེད་དོ།།ཞེས་གསུངས།།དེས་ན་སེམས་ཅན་ལ་འཚེ་པ་སྤོངས་ཤིང་མཆོག་གསུམ་སྐྱབས་སུ་བརྟེན་ན་ཚེ་འདིའི་རྐྱེན་སེལ་ལའང་སྲུང་རིམ་བརྒྱ་ཕྲག་ལ་བརྩོན་
པཔ་བས་དོན་ཆེ་སྟེ།མདོ་ལས།མཆོག་གསུམ་སྐྱབས་སུ་སེམས་ཅན་གང་འགྲོ་བ།།བདུད་རྣམས་བྱེ་བས་གསད་པར་མི་ནུས་ཤིང་།།ཚུལ་ཁྲིམས་ཉམས་ཤིང་བློ་ནི་འཁྲུགས་གྱུར་ཀྱང་།།
ངེངེས་པར་སྐྱེ་བའི་རྒྱ་མཚོའི་ཕ་རོལ་འགྲོ།།ཞེས་དང་།གང་ཞིག་གང་ཆོསངས་རྒྱས་དང་།།ཆོས་དང་དགེ་འདུན་སྐྱབས་འགྲོ་སྟེ།།སྐྱབས་དེ་ལ་ནི་བརྟེན་ནས་སུ།།འཇིགས་པ་ཀུན་
ལས་སྐྱོབས་པར་ནུས།།ཞེས་དང་།སྐྱབས་སུ་སོང་བའི་བསོད་ནམས་གང་།།གལ་ཏེ་དེ་ལ་གཟུགས་མཆིས་ན།།ནམ་མཁའི་ཁམས་ནི་ཀུན་བཀང་ནས།།དེ་ནི་དེ་བས་ལྷག་པར།
འགྱུར།།ཞེས་གསུངས།གཞན་ཡང་སེམས་ཅན་ཐམས་ཅད་ཕ་མར་མ་གྱུར་པ་ནི་གཅིག་ཀྱང་མེད་པས་དེ་བསད་ནས་ཤ་ཁྲག་གི་སྟོན་མོ་བྱེད་པ་འདི་སྐྱེ་བོ་ཡ་རབ་ཀྱི་སྤྱོད་པ་མ་ཡིན་ཏེ།།

འཕགས་པ་ཀླུས།གང་གི་མངལ་དུ་ལན་གཅིག་མིན་པར་བདག།མ་གནས་པའམ་བདག་ལ་གང་མ་གནས།།སེམས་ཅན་དེ་ནི་འདི་ན་འགའ་ཡང་མེད།།དེ་ཕྱིར
ཐམས་ཅད་གཉེན་དུ་གྱུར་པ་ཡིན།།ཞེས་དང་།མ་ཡི་ཐུག་མཐའ་རྒྱ་ཤུགས་ཚིག་གུ་ཙམ།།རིལ་བུར་བགྲང་ཡང་ས་ཡིས་ལོང་མི་འགྱུར།།ཞེས་གསུངས་པ་དང་།རྔ་སྒྲའི་ཚིགས་བཅད
ལས།གང་ཞིག་རྒས་དང་བྱིས་པ་ནད་པ་དང་།།ཉམས་ཆུང་ཐབས་སྟོར་དེ་བཞིན་དམན་པ་དང་།།རྒྱལ་པོས་སྤངས་དང་སྐྱབས་མེད་པ་དག་ལ།།སྙིང་བརྩེ་མེད་པ་དེ་དག་མིར་མི་རུང་།།
ཞེས་གསུངས།དེར་མ་ཟད་ད་ལྟའི་སྐྱེ་བ་འདིའི་ཕ་མ་གཉེན་གྲོགས་སོགས་ཤིན་ཏུ་གཅེས་ཤིང་ཕོངས་པ་སྔར་ཤི་བ་དེ་དག་ད་ལྟའི་སེམས་ཅན་དེ་དང་དེའི་ལུས་བླང་བ་མིན་པའི་ངེས་པའང་མེད
དེ།འཕགས་པ་ཀ་ཏྱ་ནས།གྲོང་པའི་རྒད་མོ་ཉ་ཤ་ཟ་བ་གཟིགས་ནས།ཕ་ཤ་ཟ་ཞིང་མ་ལ་བརྡེག།གསོད་པའི་དགྲ་བོ་པང་དུ་བང་།།ཆུང་མས་ཁྱོ་ཡི་རུས་པ་མུར།།འཁོར་བའི་ཆོས
ལལ་གད་མོ་བྲོ།།ཞེས་གསུངས་པ་ལྷར་ཡིན་ན།།དེ་ལས་ཁྲེལ་ཆེ་བ་དང་སྐྱེ་བོ་མ་རབས་སུ་ཞིག་ཡོད།ཨ་ཙམ།དེས་ན་སྲོག་གཅོད་པ་སྤངས་ཤིང་གཞན་སྲོག་བསྐྱབ་པ་ལ་བརྩོན་ན་དཀོན

མཆོག་མཆོད་པའི་མཆོག་ཀྱང་དེ་ཡིན་ཏེ།བ་ཚྭ་ཅན་གྱི་ཆུ་ཀླུང་གི་མདོ་ལས།གང་ཞིག་སེམས་ཅན་རྣམས་ལ་སྙིང་རྗེ་ལྡན་པས་རབ་འཇུག་ན།།དེས་ནི་ང་ལ་མཆོད་ཅིང་བསྟན་པ་གཅེས
པར་རབ་ཏུ་བཟུང་།།གང་ལ་ཚུལ་ཁྲིམས་ཐོས་དང་སྙིང་རྗེ་བློ་གྲོས་གསལ་ཡོད་པ།།དེ་ལྟར་དེས་ནི་བདེ་བར་གཤེགས་པ་རྟག་ཏུ་མཆོད་པར་འགྱུར་བ་ཡིན།།སེམས་ཅན་ཕན་པའི་དབང
དུ་བྱས་ནས་ངས་འདི་བསྒྲུབས་པ་སྟེ།།སྐུ་འདི་སེམས་ཅན་དོན་ཉིད་ཁོ་ནར་ཀུན་ནས་བསྐྱེད་པ་ལ།།གང་གི་ཡིད་ཀྱིས་ཀྱང་ནི་སེམས་ཅན་དག་ལ་གནོད་བྱེད་པ།།དེ་ནི་ཇི་ལྟར་ང་ལ་བརྟེན།།
ཏེ་ང་ལ་ལྟོས་བྲལ་ཡིན།།གང་གིས་ཡིད་ལ་དགའ་བ་བསྐྱེད་ན་མཆོད་པ་ཡིན་པས་ན།།སེམས་ཅན་དག་ལ་ཕན་ན་དེ་ནི་ཆུང་ཡང་མཆོད་པ་ཡིན།།འཚེ་བའི་བདག་ཉིད་ཅན་དང་གཞན་ལ།།
གནོད་པ་འབྱུང་བ་ཡི།།མཆོད་པ་ལེགས་པར་སྦྱར་བ་ཡིན་ཡང་མཆོད་པར་འགྱུར་བ་མིན།།ཞེས་སོགས་རྒྱ་ཆེར་གསུངས་པ་དང་།ཏིང་འཛིན་རྒྱལ་པོའི་མདོ་ལས།བྱེ་བ་ཁྲག་ཁྲིག།
གཏམ་པའི་ཞིང་དག་ན།།མཆོད་པ་རྣམ་མང་དཔག་མེད་ཅི་ཡོད་པས།།སྐྱེས་མཆོག་རྣམས་ལ་ཉིན་རེ་རྟག་མཆོད་པས།།བྱམས་པའི་སེམས་ཀྱི་གྲངས་དང་ཆར་མི་ཕོད།།ཅེས་གསུངས།།

པ་བཞིན་ནོ།།རང་གཞན་གྱི་འདི་དང་གཏན་དུ་ཕན་པ་དང་བདེ་བའི་ཐབས་སྒྲུབ་པ་ལའང་དེ་ལས་མཆོག་གཞན་མེད་དེ།སྤྱོད་འཇུག་ལས།མང་དུ་སྨོས་ལྟ
ཅི་ཞིག་དགོས།།བྱིས་པ་རང་དོན་སྒྲུབ་པ་དང་།།ཐུབ་པ་གཞན་གྱི་དོན་མཛད་པ།།འདི་གཉིས་ཀྱི་ནི་ཁྱད་པར་ལྟོས།།ཞེས་གསུངས།རྒྱུ་མཚན་དེའི་ཕྱིར་སེམས་ཅན་ལ་སྙིང་བརྩེ
བའི་སྒོ་ནས་གཞན་གྱི་སྲོག་བསྐྱབ་པ་སོགས་བྱས་ན།དེའི་བསོད་ནམས་ཀྱི་ཕུང་པོ་ནི་སུས་ཀྱང་ཚད་གཟུང་བར་སླ་བ་མ་ཡིན་ཏེ།བློ་གྲོས་རྒྱ་མཚོས་ཞུས་པའི་མདོ་ལས།རྫོགས་པའི
བྱང་ཆུབ་སེམས་དང་ཆོས་འཛིན་དང་།།ཆོས་སྒྲུབ་པ་དང་སྲོག་ཆགས་སྙིང་བརྩེ་བ།།ཆོས་བཞི་འདི་དག་བསོད་ནམས་མཐའ་ཡས་ཏེ།།དེ་དག་མཐའ་ནི་བདེ་གཤེགས་མི་གསུང
།།ཞེས་གསུངས།གཞན་ཡང་འཕགས་མཆོག་དབྱིག་གཉེན་གྱིས།ཚེ་རིང་དེ་བཞིན་ནད་མེད་དང་།།གཟུགས་དང་སྐལ་པ་བཟང་དང་རིགས།།ནོར་དང་ཤེས་རབ་དག་དང
དུན།།ཡོན་ཏན་མདོ་སྡེ་དག་ལས་གསུངས།།ཞེས་རྒྱུ་མཚན་དང་བཅས་ཏེ་ཅེས་པར་གསུངས་པ་ལྟར་སྐྱེ་བོ་རྣམས་ཀྱི་དོན་དུ་གཉེར་བྱ་ནི་མཐོ་རིས་ཀྱི་ཡོན་ཏན་བདུན་པོ་དེ་དག་ཡིན་ལ།།དེ་འགྲུབ།

བྱེད་ཀྱི་རྒྱུ་ནི།དེ་ཉིད་ལས།གསོད་སར་ཆུད་པ་ལེགས་བཏང་དང་།།དེ་བཞིན་སྲོག་གིས་ཕན་བཏགས་ཤིང་།།སྲོག་ཆགས་འཚེ་བ་ལས་ལྡོག་པས།།ཚེ་རིང་བདག་ཐོབ་པར་འགྱུར།།།
ནད་པའི་བསྙེན་བཀུར་བྱས་སྨན་པ།།སྨན་ནི་རབ་ཏུ་བྱིན་པ་དང་།།སྲོག་ཆགས་བོང་བ་དབྱིག་སོགས་ཀྱིས།།འཚེ་བ་མེད་པས་ནད་མེད་ཡིན།།ཁྲོ་བ་མེད་ལ་བརྟེན་པ་དང་།།རྒྱན་བྱིན་
པ་ལས་གཟུགས་བཟང་ཉིད།།ཕྲག་དོག་མེད་པའི་འབྲས་བུ་ཉིད།།སྐལ་བ་བཟང་པོར་ཡོངས་སུ་བཤད།།དམ་པ་མཆོད་ཅིང་བསྙེན་བཀུར་བྱས།།ང་རྒྱལ་སྤངས་པས་རིགས་མཐོར།
འགྱུར།།སྦྱིན་བྱེད་རྐུ་བ་ལས་ལྡོག་པས།།ལོངསྲ་སྤྱོད་ཕུན་སུམ་ཚོགས་ཐོབ་འགྱུར།།དགེ་དང་སྡིག་པ་གང་ཡིན་ཞེས།།ཡང་དག་འདྲི་ལ་བརྩོན་པ་དང་།།ཆོས་ཀྱི་བསྟན་བཅོས
བྱིན་པ་ཡིས།།།བློ་གྲོས་རྒྱ་ཆེན་ཐོབ་པར་འགྱུར།།ཞེས་གསུངས།མདོར་ན།བཤེས་སྦྲིད་ལས།ཁྱོད་ཀྱིས་བྲམ་ཟེ་དགེ་སྦྱོང་ལྷ་དང་ནི།།མགྲོན་དང་ཡབ་ཡུམ་དག་དང་བཙུན་མོ།
དང་་།།འཁོར་གྱི་སླད་དུའང་སྡིག་པ་མི་བགྱི་སྟེ།།དམྱལ་བའི་སྡུག་བསྔལ་སྐལ་ནོད་འགའ་མ་མཆིས།།སྡིག་པའི་ལས་རྣམས་སྤྱད་པ་འགའ་ཡང་ནི།།དེ་ཡི་མོད་ལ་མཚོན་བཞིན་མི།།

གཅོད་ཀྱང་།།འཆི་བའི་དུས་ལ་བབ་ན་སྡིག་པ་ཡི།།ལས་ཀྱི་འབྲས་བུ་གང་ལགས་མངོན་དུ་འགྱུར།།དམྱལ་བ་བྲིས་པ་མཐོང་དང་ཐོས་པའམ།།དྲན་དང
བསམ་དང་གཟུགས་སུ་བགྱིས་པས་ཀྱང་།།འཇིགས་པསྐྱེད་པར་བྱེད་ན་མི་བཟད་པའི།།རྣམ་སྨིན་ཉམས་སུ་མྱོང་ན་སྨོས་ཅི་དགོས།།ཞེས་དང་།སངས་རྒྱས་བཅོམ་ལྡན་འདས་ཀྱིས།།
ངས་ནི་ཁྱོད་ལ་ཐར་པའི་ལམ་བསྟན་གྱིས།།ཐར་པ་རང་ལ་རག་ལས་ཤེས་པར་མཛོད།།ཞེས་གསུངས་པ་ལྟར་ལགས་པས་བདག་ལེགས་སུ་འདོད་པ་དག་གིས་དྲན་པ་དང་ཤེས་བཞིན་
གྱིས་ཀུན་ནས་བསླང་སྟེ་བླང་དོར་གྱི་གནས་ལ་གཟོབ་པ་ལྷུར་ལེན་པའི་བག་ཡོད་བརྟན་པོར་མཛད་པར་གསོལ་བ་འདེབས་པ་ལགས་སོ།།རྨི་ལམ་ཡུད་ཙམ་རྒལ་རྟེན་རྙེད་དུས་འདིར།།མི
དགེའི་ལས་ཀྱིས་རང་ཕུང་མི་འཇུག་པར།།སྙིང་ནས་བརྩོན་པས་དགེ་ལ་གཞོལ་བ་ཡིས།།རང་གཞན་དོན་གཉིས་འགྲུབ་པའི་བཀྲ་ཤིས་སྩོལ།།ཞེས་པའང་ཤཱཀྱའི་བཙུན་པ་གཞན་པན
ཆོས་ཀྱི་བློ་གྲོས་ཀྱིས་ལྷག་པའི་བསམ་པ་བཟང་པོས་རང་གནས་བསྟན་གཉིས་དང་རྒྱས་གླིང་གི་ཆོས་གྲྭའི་བསམ་གཏན་གྱི་མལ་ནས་བྲིས་ཏེ་སྤྲིང་བ